– Det var noen som skrek: «Det er en sel!» Vi gikk bort og så at det var en spekkhogger. Det var virkelig en wow-faktor! Helt sykt, forteller Nikolay Næss.

Han har aldri opplevd noe lignende tidligere.

– Til slutt kom den nesten helt bort til meg. Den svømte sakte, og prøvde å vise seg frem på en måte. Jeg har aldri opplevd dette før. Det var helt fantastisk, forteller skateren.

Han anslår at det var rundt 15–20 heldige personer som fikk med seg det uvanlige synet.

Spekkhogger Ekspandér faktaboks Familie: Delfinfamilien.

Latinsk navn: Orcinus orca.

Andre navn: Staurhval, killer whale, orca (engelsk)

Størrelse: Hann 6–9 meter og ca. 6 tonn, hunn 5–7 meter og ca. 4 tonn.

Levetid: Hann ca. 30 år, hunn ca. 50 år.

Leveområde: I alle verdenshav. Spesielt kjent hos oss er forekomstene som har vært knyttet til sildens overvintring i Vestfjorden. Finnes for øvrig langs kysten vår, i Nordsjøen, Barentshavet og i Norskehavet.

Føde: Fisk, særlig sild.

Særtrekk: Spekkhoggere er sosiale dyr som vanligst opptrer i grupper med rundt 5–15 individer. Kilde: Havforskningsinstituttet

På jakt etter nakenbadere?

Tore Haug, som forsker på sjøpattedyr ved Havforskningsinstituttet i Tromsø, har aldri tidligere hørt om spekkhoggere som boltrer seg i havnebassenget i Oslo.

– Det er vanlig med spekkhoggere langs hele norskekysten, men det er ikke vanlig at de går helt innerst i Oslofjorden, forklarer Haug.

Og nærmer de seg kysten er det for matens skyld.

– De spiser mest av sild, men de spiser også makrell, nise og sel. Hva som finnes i havnebassenget vet jeg ikke, men det er vel litt for tidlig å gå etter nakenbadere på Huk, spør Haug.

Kan ha vært flere dyr

Forskeren har sett videoen. Han tror spekkhoggeren er en hun og beskriver dyret som leken og tam.

De er nysgjerrige, og det er ikke uvanlig at de kommer nært, forklarer Haug.

Men det er en ting han stusser på.

– Spekkhoggere går i flokk og sjelden alene. Dyrene som er i samme flokk er gjerne i slekt med hverandre. Det kan ha vært flere dyr der som folk ikke har sett, sier han.